Diari Oficial de la Generalitat Valenciana


Sumari del DOGV 7330, del 01-08-2014 (2014/7376)

RESOLUCIÓ de 30 de juliol de 2014, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat i l'Agència Estatal de Seguretat Aèria sobre actuacions d'inspecció aeronàutica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7330

Data del DOGV
:   01-08-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7376


Data del document
:   30-07-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 30 de juliol de 2014, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre la Generalitat i l'Agència Estatal de Seguretat Aèria sobre actuacions d'inspecció aeronàutica. [2014/7376]  
La Generalitat i l'Agència Estatal de Seguretat Aèria han subscrit, amb la tramitació reglamentària prèvia, el dia 9 de juliol de 2014, el conveni de col·laboració sobre actuacions d'inspecció aeronàutica.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 797/2014 i que figura com a annex d'esta resolució.  
  
Valencia, 30 de juliol de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat Valenciana i l'Agència Estatal de Seguretat Aèria sobre actuacions d'inspecció aeronàutica  
  
Madrid, 9 de juliol de 2014  
  
Reunits  
D'una part, Isabel Bonig Trigueros, consellera d'Infraestructures, Territori i Medi Ambient de la Generalitat (d'ara en avant CITMA), en nom i representació d'esta, facultada per l'Acord adoptat pel Consell en la reunió del dia 20 de juny de 2014.  
I d'una altra part, Isabel Maestre Moreno, directora de l'Agència Estatal de Seguretat Aèria (AESA), nomenada per l'Acord del Consell Rector, de 20 d'octubre de 2008, fent ús de les facultats que li conferix el Reial Decret 184/2008, de 8 de febrer, pel qual s'aprova l'Estatut de l'Agència Estatal de Seguretat Aèria i d'acord amb la Resolució de 24 de març de 2009, de la Presidència de l'Agència Estatal de Seguretat Aèria, per la qual es deleguen en el director de l'agència, entre altres, les competències d'aprovació de convenis.  
Ambdós parts, en la representació que tenen, es reconeixen mútua capacitat per a obligar-se i convindre i,  
  
Exposen  
  
Primer  
L'article 149.1.20 de la Constitució espanyola atorga a l'Estat la competència exclusiva en matèria d'aeroports d'interés general, control de l'espai aeri, trànsit i transport aeri, servici meteorològic i matriculació d'aeronaus. D'altra banda, l'article 148.1.6 de la Constitució espanyola atorga a les comunitats autònomes la possibilitat d'assumir competències en matèria d'aeroports esportius i, en general, tots aquells que no exercisquen activitats comercials.  
La seguretat aèria o operacional és un dels pilars bàsics en què es fonamenta la navegació aèria, fins i tot es podria dir que és el més elemental dels objectius del dret aeri, el qual s'ha de primar sobre qualsevol altre principi que puga fer referència a esta navegació. La seguretat aèria té per objecte tant el control dels riscos que afecten les operacions aèries, per a minimitzar-los, com la imposició de mesures preventives que impedisquen qualsevol tipus d'accident aeri.  
En relació amb els aeròdroms d'ús públic, el Reial Decret 862/2009, de 14 de maig, pel qual s'aproven les normes tècniques de disseny i operació d'aeròdroms d'ús públic i el Reglament de Certificació i Verificació d'Aeroports i Altres Aeròdroms d'Ús Públic, desplega el que disposa l'esmentat precepte i aplica, amb les necessàries adaptacions, l'annex 14 al conveni sobre aviació civil internacional. El Reglament Europeu (UE) número 139/2014, de la Comissió, de 12 de febrer de 2014, pel qual s'establixen els requisits i els procediments administratius relatius als aeròdroms, de conformitat amb el Reglament (CE) número 216/2008, del Parlament Europeu i el Consell, incorpora els requisits i els mitjans acceptables de compliment en l'àmbit europeu en estes instal·lacions.  
Respecte dels aeròdroms d'ús restringit, la normativa comunitària no ha considerat necessari sotmetre'ls a unes normes comunes, no obstant això, ha incidit en la necessitat que els estats regulen per mitjà de normativa tècnica el règim de verificació dels aeròdroms d'ús restringit. Així, el considerant 6 del Reglament (CE) número 1108/2009, del Parlament Europeu i del Consell, de 21 d'octubre de 2009, pel qual es modifica el Reglament (CE) número 216/2008, pel que fa a aeròdroms, gestió del trànsit aeri i servicis de navegació aèria i es deroga la Directiva 2006/23/CE, establix que, en l'àmbit no cobert pel reglament en relació amb les infraestructures aeronàutiques, els estats membres han d'adoptar mesures proporcionades per a incrementar el nivell general de seguretat de l'aviació recreativa i de tot el transport aeri comercial.  
  
La inspecció aeronàutica és, de fet, l'instrument bàsic per a controlar el compliment efectiu de les normes establides per al manteniment i millora de la seguretat, i vetlar, així, pel correcte i funcionament segur de l'activitat aeronàutica.  
A Espanya, la inspecció aeronàutica està regulada essencialment a través de la ja esmentada Llei 21/2003, de 7 de juliol, de Seguretat Aèria ?modificada per la Llei 1/2011, de 4 de març?, i pel Reglament d'Inspecció Aeronàutica, aprovat per mitjà de Reial Decret 98/2009, de 6 de febrer.  
Per això, quan de conformitat amb la normativa autonòmica que siga d'aplicació la comunitat autònoma siga competent en matèria de comprovació del compliment de la normativa aeronàutica en l'àmbit de la seua competència exclusiva, l'Agència Estatal de Seguretat Aèria i l'òrgan competent de la comunitat autònoma podran acordar, per mitjà de l'oportú mecanisme de col·laboració, la manera d'exercir les competències respectives. Entre altres mecanismes, la cooperació podrà realitzar-se per mitjà de l'admissió per part d'AESA dels informes de comprovació de les normes tècniques emesos pels servicis tècnics de la Generalitat en la tramitació dels expedients d'establiment i obertura al trànsit d'infraestructures de competència autonòmica, als efectes de l'acreditació d'este compliment, així com la constitució de grups de treball amb este objecte, sense perjuí de la reserva de facultats de comprovació d'AESA.  
En este sentit, el fonament i l'objecte d'este conveni de col·laboració entre AESA i la Generalitat Valenciana residix en els principis de cooperació, col·laboració i lleialtat institucional arreplegats en els articles 4 i 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Per tot el que s'ha exposat, les parts acorden subscriure este conveni de col·laboració, que es regirà per les següents  
  
Clàusules  
  
Primera. Independència competencial  
Este conveni de col·laboració no implica cessió expressa o tàcita d'alguna de les competències atribuïdes normativament a les parts. Per tant, en conseqüència i més enllà de la cooperació que es pretén, cada una de les parts firmants assumirà les responsabilitats derivades del seu exclusiu exercici competencial respectiu.  
  
Segona. Obligacions de l'Agència Estatal de Seguretat Aèria  
1. L'Agència Estatal de Seguretat Aèria es compromet a col·laborar en la redacció del pla anual d'inspecció per a dur a terme les inspeccions de control normatiu dels camps d'ULM, heliports i aeròdroms d'ús restringit l'autorització dels quals és competència de la Generalitat Valenciana.  
2. El personal de l'AESA podrà participar, a requeriment de la Generalitat Valenciana, en les inspeccions de control normatiu en les instal·lacions mencionades en el punt 1, per a assessorar des del punt de vista tècnic sobre els criteris i metodologies d'inspecció que l'AESA utilitza en la inspecció de la resta d'instal·lacions en el territori nacional.  
  
3. L'AESA no realitzarà, en cap cas, en les instal·lacions mencionades en el punt 1, inspeccions quant a qüestions mediambientals, urbanístiques o de qualsevol altra índole diferent de la seguretat de les operacions de les aeronaus.  
4. El personal tècnic de la Generalitat Valenciana podrà participar, si així ho sol·licita, en els cursos impartits dins del pla anual de formació interna de l'AESA.  
5. El personal tècnic de la comunitat autònoma de la Generalitat Valenciana disposarà, si així ho sol·licita, de l'assessorament tècnic del personal tècnic de l'AESA, incloent-hi la formació tant teòrica com pràctica, i també podrà subministrar on the job training inicial a nous inspectors.  
6. L'AESA informarà d'aquells aspectes relacionats amb la seguretat operacional de què haja tingut coneixement com a resultat de les seues inspeccions a operadors aeris, usuaris i/o companyies aèries.  
  
Tercera. Obligacions de l'òrgan competent de la Generalitat Valenciana  
1. La Generalitat Valenciana elaborarà un pla anual d'inspecció per a dur a terme les inspeccions de control normatiu dels camps d'ULM, heliports i aeròdroms d'ús restringit de la seua competència, coordinadament amb l'AESA.  
2. La Generalitat Valenciana informarà l'AESA, dins del primer trimestre de l'any natural següent, sobre els aspectes més importants de l'execució del pla anual d'inspecció a què fa referència l'apartat anterior.  
  
Quarta. Finançament  
Les actuacions previstes en este conveni no generaran gasto ni donaran lloc a cap contraprestació financera entre les parts firmants.  
  
  
Quinta. Mesures de control i seguiment  
1. A fi de coordinar les activitats necessàries per a l'execució d'este conveni, així com per a dur a terme la seua supervisió, seguiment i control, es crearà una comissió mixta de coordinació i seguiment composta paritàriament per un màxim de tres representants nomenats per l'òrgan competent de la comunitat autònoma i tres representants nomenats pel director de l'Agència Estatal de Seguretat Aèria.  
  
2. La comissió es reunirà a instàncies de qualsevol de les parts i, almenys, una vegada cada 12 mesos, per a examinar els resultats i les incidències de la col·laboració realitzada.  
3. La comissió disposarà d'un president designat, així com un secretari, amb veu i vot, elegit per períodes anuals per torn rotatori entre els membres de cada una de les dos parts del conveni que formen part de la comissió. En qualitat d'assessors podran incorporar-se qualssevol altres funcionaris que es considere necessari, sense dret de vot.  
  
4. La comissió mixta de coordinació i seguiment es regirà, quant al seu funcionament i règim jurídic, respecte al que no està establit expressament en esta clàusula, pel que disposa el capítol II del títol II de la Llei 30/1992, de 28 de novembre, de Règim Jurídic de les Administracions Públiques i del Procediment Administratiu Comú.  
  
  
Sexta. Mecanismes addicionals de cooperació  
Sense perjuí del que preveuen els apartats anteriors, l'Agència Estatal de Seguretat Aèria i l'òrgan competent de la comunitat autònoma podran acordar mecanismes addicionals de cooperació que possibiliten la integració de les competències respectives en el si dels procediments que hagen de substanciar-se davant de les respectives administracions públiques.  
  
Sèptima. Legislació aplicable  
1. Este conveni de col·laboració és de caràcter administratiu i es regularà pel que establix este document, quedant exclòs de l'àmbit d'aplicació del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, d'acord amb el que disposa l'article 4.1.c de la norma esmentada. No obstant això, l'esmentat text s'aplicarà supletòriament per a resoldre els dubtes o les llacunes que pogueren presentar-se en el compliment i desplegament d'este conveni.  
2. El control i la seguretat de les dades subministrades es regirà pel que disposa la Llei Orgànica 15/1999, de 13 de desembre, de Protecció de Dades de Caràcter Personal; el Reglament de Mesures de Seguretat de Fitxers Automatitzats que Continguen Dades de Caràcter Personal, aprovat pel Reial Decret 994/1999, d'11 de juny, i els documents de seguretat aprovats per la comunitat autònoma i l'Agència Estatal de Seguretat Aèria.  
3. Les controvèrsies sobre la interpretació i execució d'este conveni seran resoltes de comú acord pels firmants d'este conveni.  
  
4. És d'aplicació, així mateix, a este conveni, el Decret 20/1993, de 8 de febrer, del Govern Valencià, pel qual es regula el registre i el règim juridicopressupostari dels convenis subscrits per la Generalitat.  
  
  
Octava. Termini de vigència  
Este conveni tindrà una vigència inicial fins al 31 de desembre de 2015 i es renovarà de manera automàtica anualment si cap de les parts el denuncia amb almenys un mes d'antelació a la finalització del termini de vigència.  
  
Novena. Causes de resolució  
1. Este conveni quedarà resolt automàticament per impossibilitat sobrevinguda de complir la finalitat per a la qual va ser subscrit o per incompliment greu acreditat per una de les parts.  
2. En el cas que alguna de les parts desitge resoldre el conveni, pel motiu que siga, haurà de comunicar-ho per escrit a l'altra part amb almenys un mes d'antelació a la data de resolució prevista, i exposar les causes que motiven esta decisió.  
3. Així mateix, les parts podran denunciar o modificar este document en qualsevol moment de la seua vigència, per mutu acord.  
Deu. Jurisdicció i competència  
Quan siga impossible la solució amistosa o consensuada de qualssevol controvèrsies derivades de l'aplicació o funcionament d'este conveni, serà competent per a conéixer el recurs que s'impose en via contenciosa administrativa la Sala Contenciosa Administrativa del Tribunal Superior de Justícia de la Comunitat Valenciana.  
  
  
I en prova de conformitat de tot el que antecedix, firmen este conveni, en dos exemplars originals, igualment vàlids, en la data i el lloc indicats en l'encapçalament.  
  
Per la Generalitat Valenciana, la consellera d'Infraestructures, Territori i Medi Ambient: Isabel Bonig Trigueros.  
  
Per l'Agència Estatal de Seguretat Aèria, la directora: Isabel Maestre Moreno.